b'\n_START_ARTICLE_\nKombava\n_START_SECTION_\nOpis\n_START_PARAGRAPH_\nKombava je manj\xc5\xa1e drevo z gostim vejevjem. Rastlina se povsem razlikuje od ostalih citrusov predvsem po listih, ki so suli\xc4\x8dasti, veliki do 10-12 cm, zelo bode\xc4\x8di in stisnjeni na polovici, tako da vsak izgleda kot dva zaporedna lista. Cvetovi so mo\xc4\x8dno di\xc5\xa1e\xc4\x8di. Plod meri najve\xc4\x8d 4\xc2\xa0cm v premeru in pri peclju je potegnjen navzven podobno kot figa. Olupek je temno zelen, zelo hrapav in z neenakomernimi izboklinami. Okus je silno kisel in zaradi tega je sade\xc5\xbe kot tak neu\xc5\xbeiten.\n_START_SECTION_\nIzvor in poimenovanje\n_START_PARAGRAPH_\nKombava je doma v Indiji in jugovzhodni Aziji. Uspeva na Tajskem, v Vietnamu, Laosu, Kambod\xc5\xbei, pa tudi po vsej Indoneziji in Maleziji ter na Reunionu in Madagaskarju._NEWLINE_Latinsko ime poudarja koli\xc4\x8dino bodic in trnov te rastline, saj je hystrix ime za je\xc5\xbea. Ni pa znano, odkod prihajajo dana\xc5\xa1nja imena rastline. V angle\xc5\xa1\xc4\x8dini jo splo\xc5\xa1no poznajo kot kaffir lime, a nih\xc4\x8de ne zna povedati, zakaj se tako imenuje. Nekateri povezujejo besedo z neko afri\xc5\xa1ko vrsto \xc5\xbeita (kaffir corn), na \xc4\x8digar zrna naj bi olupek kombave spominjal. Vsekakor The Oxford Companion to Food (ISBN 0-19-211579-0) priporo\xc4\x8da, naj se to ime ne uporablja, ker je Kaffir (ali Kaffer) beseda arabskega izvora in pomeni krivoverca, kar je v nekaterih kulturah psovka, zato naj bi se je ne stavilo v zvezo s sade\xc5\xbeem. Priporo\xc4\x8da se rabo imena Makrut ali Magrood, a tudi to ime ni pojasnjeno. Enako tudi za evropske nazive kombava ali combave ali combawa, etimologija ni poznana.\n_START_SECTION_\nUporaba\n_START_PARAGRAPH_\nKombava se ne u\xc5\xbeiva kot sve\xc5\xbee sadje, ker je prekisla. Celo za izdelovanje napitkov se le redko uporablja. Sok pride v\xc4\x8dasih v po\xc5\xa1tev pri izdelavi raznih rumovih likerjev, po katerih sta znana Reunion in Madagaskar, kakor tudi v specialitetah kreolske kuhinje. Nekoliko ve\xc4\x8d je porabi industrija za izdelavo parfumov, ker vsebujejo olupki veliko terpenov, limonen in predvsem citronelol, \xc4\x8digar vonj spominja na vrtnico._NEWLINE_Glavna uporaba kombave je pa v kulinariki, kjer se uporabljajo predvsem listi. Tudi olupki in tenka kolesca celega sade\xc5\xbea pridejo v po\xc5\xa1tev, in sicer v nekaterih za\xc4\x8dimbah in omakah. Listi so pa u\xc5\xbeitni kot samostojna prikuha ali kot dodatek mesnim ali ribjim jedem. Predvsem se kombavini listi uporabljajo na Tajskem, v Laosu, na otoku Bali, na Madagaskarju in na otoku Reunion._NEWLINE_Zanimivo je, da listi ohranijo svoje zna\xc4\x8dilnosti tudi posu\xc5\xa1eni, zato se jih dobi tudi v evropskih specializiranih trgovinah. Zadnja leta so se pojavili na trgu celo zamrznjeni listi kombave, ki so \xc5\xa1li menda zelo dobro v prodajo._NEWLINE_Omembe vredno je, da se v Indoneziji sok in rezine kombave prodajajo kot zdravilo pod imenom jeruk obat, kar pomeni dobesedno zdravilni sade\xc5\xbe.'